PRIEDAS Komisijos ir JAV iždo departamento bendra ataskaita dėl pagal TFSP pateiktų duomenų vertės, parengta remiantis Europos Sąjungos ir Jungtinių Amerikos Valstijų susitarimo dėl finansinių mokėjimų pranešimų duomenų tvarkymo ir perdavimo iš Europos Sąjungos į Jungtines Valstijas terorizmo finansavimo sekimo programos tikslais 6 straipsnio 6 dalimi /* COM/2013/0843 final */





KOMISIJOS KOMUNIKATAS EUROPOS PARLAMENTUI IR TARYBAI dėl Komisijos ir JAV iždo departamento bendros ataskaitos dėl pagal TFSP pateiktų duomenų vertės, remiantis Europos Sąjungos ir Jungtinių Amerikos Valstijų susitarimo dėl finansinių mokėjimų pranešimų duomenų tvarkymo ir perdavimo iš Europos Sąjungos į Jungtines Valstijas terorizmo finansavimo sekimo programos tikslais 6 straipsnio 6 dalimi Teisinis pagrindas Remiantis Europos Sąjungos ir Jungtinių Amerikos Valstijų susitarimo dėl finansinių mokėjimų pranešimų duomenų tvarkymo ir perdavimo iš Europos Sąjungos į Jungtines Valstijas terorizmo finansavimo sekimo programos tikslais (toliau – Susitarimas) 6 straipsnio 6 dalimi, Europos Komisija ir JAV iždo departamentas parengė šią bendrą ataskaitą dėl pagal Terorizmo finansavimo sekimo programą (TFSP) pateiktų duomenų vertės (toliau – bendra ataskaita), „ypatingą dėmesį skiriant per keletą metų sukauptų duomenų ir atitinkamos informacijos, gautos iš pagal 13 straipsnį atliktos bendros peržiūros, vertei“. Procedūriniai aspektai Europos Komisija ir JAV iždo departamentas, vadovaudamiesi Susitarimo 6 straipsnio 6 dalimi, kartu nustatė šios ataskaitos sąlygas. 2012 m. gruodžio mėn. Europos Komisija ir JAV iždo departamentas pradėjo svarstyti ataskaitos sąlygas, su ja susijusius įgaliojimus ir metodiką. 2013 m. vasario 25 d. ES ir JAV vertinimo grupės susitiko Vašingtone (Washington, D.C), kad aptartų ataskaitos rengimą, o 2013 m. gegužės 14 d. Europolo patalpose įvyko antras jų susitikimas. Hagoje vykusiame susitikime ES ir JAV grupės taip pat susitiko su Europolo atstovais, kad aptartų pradinį visų subjektų indėlį ir būsimus veiksmus. Kalbant apie ES, 2013 m. gegužės 13 d. Europos Komisija surengė konfidencialų susitikimą su valstybių narių atstovais. Valstybės narės ir Europolas pateikė rašytinės informacijos, rengiant šią ataskaitą į ją buvo atsižvelgta ir ji buvo apsvarstyta. Šiuo tikslu Europolas visoms valstybėms narėms pateikė klausimyną, norėdamas surinkti atitinkamos informacijos, kuri būtų panaudota rengiant ataskaitą. Klausimyno paskirtis – apžvelgti šiuo metu pagal TFSP teikiamų duomenų vertę, kai atitinkamų valstybių narių kompetentingos institucijos tiria konkrečias bylas. 2013 m. vasario 1 d.–gegužės 24 d. JAV vertinimo grupė įvairiose agentūrose surengė pokalbius su antiteroristinių tyrimų vykdytojais, peržiūrėjo kovos su terorizmu bylas, kuriose buvo naudojami pagal TFSP gauti duomenys, ir išanalizavo daugiau kaip 1000 TFSP ataskaitų, kad įvertintų pagal TFSP gautų duomenų vertę. Taikymo sritis Informaciją ataskaitai teikė JAV iždo departamentas, Europolas ir valstybės narės. Ataskaitoje daugiausia dėmesio skiriama tam, kaip buvo naudojami pagal TFSP pateikti duomenys ir kokia buvo šių duomenų vertė Jungtinėse Valstijose ir ES atliekant antiteroristinius tyrimus. Ataskaitoje pateikiama įvairių konkrečių pavyzdžių, kai prieš Susitarimo įsigaliojimą 2010 m. rugpjūčio 1 d. ir jam įsigaliojus pagal TFSP pateikti duomenys, įskaitant trejus metus ir ilgiau saugomus duomenis, pravertė Jungtinėse Valstijose ir ES atliekant antiteroristinius tyrimus. Pagal TFSP pateiktų duomenų naudą ir vertę rodo ir kiti, į šią ataskaitą neįtraukti pavyzdžiai – jie pateikiami dviejose bendrose peržiūrose, pagal Susitarimo 13 straipsnį atliktose 2011 m. vasario mėn. ir 2012 m. spalio mėn. Iš esmės šie konkrečios faktinės informacijos rinkiniai rodo padarytą didelę pažangą toliau aiškinant, kaip veikia TFSP ir kokią papildomą naudą ji teikia. Ataskaitoje taip pat aprašyta JAV iždo departamento taikoma duomenų saugojimo laikotarpių vertinimo ir neatrinktų duomenų ištrynimo metodika. Ataskaita rodo, kad pagal TFSP pateikti duomenys, įskaitant daugelį metų saugomus duomenis, buvo labai vertingi kovojant su terorizmu Jungtinėse Valstijose, Europoje ir kitose pasaulio vietose. Šiuo komunikatu Komisija perduoda Europos Parlamentui ir Tarybai priede pateiktą bendrą ataskaitą. PRIEDAS Komisijos ir JAV iždo departamento bendra ataskaita dėl pagal TFSP pateiktų duomenų vertės, parengta remiantis Europos Sąjungos ir Jungtinių Amerikos Valstijų susitarimo dėl finansinių mokėjimų pranešimų duomenų tvarkymo ir perdavimo iš Europos Sąjungos į Jungtines Valstijas terorizmo finansavimo sekimo programos tikslais 6 straipsnio 6 dalimi prie Komisijos komunikato Europos Parlamentui ir Tarybai dėl Komisijos ir JAV iždo departamento bendros ataskaitos dėl pagal TFSP pateiktų duomenų vertės, parengtos remiantis Europos Sąjungos ir Jungtinių Amerikos Valstijų susitarimo dėl finansinių mokėjimų pranešimų duomenų tvarkymo ir perdavimo iš Europos Sąjungos į Jungtines Valstijas terorizmo finansavimo sekimo programos tikslais 6 straipsnio 6 dalimi Santrauka Remiantis Europos Sąjungos ir Jungtinių Amerikos Valstijų susitarimo dėl finansinių mokėjimų pranešimų duomenų tvarkymo ir perdavimo iš Europos Sąjungos į Jungtines Valstijas terorizmo finansavimo sekimo programos tikslais (toliau – Susitarimas) 6 straipsnio 6 dalimi, Europos Komisija ir JAV iždo departamentas parengė šią bendrą ataskaitą dėl pagal Terorizmo finansavimo sekimo programą (TFSP) pateiktų duomenų vertės, „ypatingą dėmesį skirdami daugelį metų saugomų duomenų ir atitinkamos informacijos, gautos pagal 13 straipsnį atlikus bendrą peržiūrą, vertei“. Informaciją ataskaitai suteikė JAV iždo departamentas, Europolas ir valstybės narės. Ataskaitoje daugiausia žiūrima, kaip buvo naudojami pagal TFSP pateikti duomenys ir kiek duomenys buvo vertingi Jungtinėse Valstijose ir ES atliekant antiteroristinius tyrimus. Ataskaitoje pateikiama daug konkrečių pavyzdžių, kai prieš Susitarimo įsigaliojimą 2010 m. rugpjūčio 1 d. ir jam įsigaliojus pagal TFSP pateikti duomenys, įskaitant ilgiau nei trejus metus saugomus duomenis, pravertė Jungtinėse Valstijose ir ES atliekant antiteroristinius tyrimus. Be šios ataskaitos, pagal TFSP pateiktų duomenų nauda ir vertė buvo parodyta kitose dviejose bendrose peržiūrose, pagal Susitarimo 13 straipsnį atliktose 2011 m. vasario mėn. ir 2012 m. spalio mėn. Iš esmės šie konkrečios faktinės informacijos rinkiniai padeda dar geriau paaiškinti, kaip veikia TFSP ir kokią papildomą naudą ji teikia. Ataskaitoje taip pat aprašyta JAV iždo departamento taikoma duomenų saugojimo laikotarpių nustatymo ir neatrinktų duomenų ištrynimo metodika. Ataskaita rodo, kad pagal TFSP pateikti duomenys, įskaitant daugelį metų saugomus duomenis, buvo labai vertingi kovojant su terorizmu Jungtinėse Valstijose, Europoje ir kitose pasaulio vietose. 2. Pagrindiniai faktai JAV iždo departamentas TFSP sukūrė netrukus po 2001 m. rugsėjo 11 d. teroristų išpuolių, kai pradėjo teikti finansinių mokėjimų pranešimų paslaugų teikėjui teisiškai įpareigojančius įsakymus išduoti informaciją apie Jungtinėse Valstijose saugomus finansinių mokėjimų pranešimų duomenis, kurie būtų išimtinai naudojami kovojant su terorizmu ir jo finansavimu. Iki 2009 m. pabaigos šios paslaugos teikėjas visus susijusius finansinių pranešimų duomenis laikė dviejuose identiškuose serveriuose, esančiuose Europoje ir Jungtinėse Valstijose. 2010 m. sausio 1 d. paslaugos teikėjas įdiegė naują pranešimų struktūrą, sudarytą iš dviejų apdorojimo zonų: vienos – Jungtinėse Valstijose, kitos – Europos Sąjungoje. Siekiant tęsti TFSP naujomis sąlygomis, nuspręsta, kad būtina sudaryti naują šios srities Europos Sąjungos ir Jungtinių Valstijų susitarimą. Kadangi Europos Parlamentas nepritarė pradinei Susitarimo versijai, 2010 m. vasarą buvo suderėta ir sutarta dėl persvarstytos versijos. Susitarimui Europos Parlamentas pritarė 2010 m. liepos 8 d., Taryba jį patvirtino 2010 m. liepos 13 d. ir 2010 m. rugpjūčio 1 d. jis įsigaliojo. Pagal Susitarimą svarbus vaidmuo tenka Europolui, kuriam patikėta atsakomybė gauti duomenų prašymų kopijas kartu su bet kokiais papildomais dokumentais ir patikrinti, ar šie JAV prašymai dėl duomenų atitinka tam tikras Susitarimo 4 straipsnyje nustatytas sąlygas, įskaitant sąlygą, kad jų duomenų prašymai būtų kuo tikslesni ir taip būtų minimalizuota prašomų duomenų apimtis. Europolui patvirtinus, kad prašymas atitinka nurodytas sąlygas, duomenų teikėjui leidžiama ir privaloma pateikti duomenis JAV iždo departamentui. Europolas neturi tiesioginės prieigos prie JAV iždo departamentui duomenų teikėjo pateikiamų duomenų ir jis neatlieka paieškos dėl pagal TFSP pateiktų duomenų. Susitarime nustatyta, kad pagal TFSP atliekama paieška turi būti kuo tikslesnė ir ji turi būti grindžiama jau turima informacija arba įrodymais, suteikiančiais pagrindo manyti, kad paieškos objektas turi sąsajų su terorizmu arba jo finansavimu. Vadovaujantis Susitarimo 12 straipsniu pagal TFSP atliekamą paiešką stebi nepriklausomi prižiūrėtojai, galintys kvestionuoti arba sustabdyti per plačią ar bet kokią kitą paiešką, kuri prieštarauja griežtoms apsaugos ir kontrolės priemonėms, nustatytoms Susitarimo 5 straipsnyje. Susitarimo 13 straipsnyje numatyta, kad apsaugos ir kontrolės priemonių bei abipusiškumo nuostatų bendras peržiūras reguliariai atlieka peržiūros grupės, sudarytos iš Europos Sąjungos ir Jungtinių Valstijų, įskaitant Europos Komisiją, JAV iždo departamentą, atstovų ir dviejų duomenų apsaugos institucijų atstovų iš ES valstybių narių, jose taip pat gali dalyvauti saugumo ir duomenų apsaugos ekspertai ir teisminės patirties turintys asmenys. Jau buvo atliktos dvi bendros peržiūros, 2014 m. numatoma atlikti trečią bendrą peržiūrą. Abiejose bendrose peržiūrose buvo nagrinėjami atvejai, kai pagal TFSP gauta informacija buvo panaudota užkertant kelią terorizmui ar jo finansavimui, juos tiriant, nustatant faktus ar patraukiant baudžiamojon atsakomybėn už juos. 2011 m. vasario mėn. atliekant pirmą bendrą peržiūrą JAV iždo departamentas pateikė daug (įslaptintų) pavyzdžių apie daug dėmesio sulaukusias terorizmo bylas, kai buvo panaudota pagal TFSP gauta informacija. Pirmos bendros peržiūros ataskaitoje pripažįstama TFSP vertė ir nurodoma, kad „nuo programos pradžios ir nuo Susitarimo įsigaliojimo dienos gautų žvalgybinių pranešimų skaičius rodo, kad iš jų toliau gaunama naudos užkertant kelią terorizmui ir jo finansavimui ir kovojant su jais visame pasaulyje, o ypač JAV ir ES“[1]. 2012 m. spalio mėn. atliekant antrą bendrą peržiūrą JAV iždo departamentas pateikė priedą su 15 konkrečių tyrimų pavyzdžių, kai pagal TFSP gauti duomenys turėjo lemiamos reikšmės atliekant antiteroristinius tyrimus[2]. Antros bendros peržiūros ataskaitoje padaryta išvada, kad „Europolas ir valstybės narės vis geriau suvokia pagal TFSP gaunamų duomenų vertę jų užduočiai – terorizmo ir jo finansavimo prevencijai ir kovai su jais Europos Sąjungoje“[3] ir naudodami abipusiškumo nuostatas „iš jų gauna vis daugiau naudos“[4]. Susitarimo 6 straipsnio 6 dalyje reikalaujama, kad Europos Komisija ir JAV iždo departamentas per trejus metus nuo Susitarimo įsigaliojimo parengtų bendrą ataskaitą dėl pagal TFSP pateiktų duomenų vertės, daugiausia dėmesio skirdami duomenų, kurie saugomi daugelį metų, vertei ir atitinkamai informacijai, gautai atlikus 13 straipsnyje nustatytą bendrą peržiūrą. 3. Procedūriniai aspektai Europos Komisija ir JAV iždo departamentas, vadovaudamiesi Susitarimo 6 straipsnio 6 dalimi, kartu nustatė šios ataskaitos rengimo tvarką. 2012 m. gruodžio mėn. Europos Komisija ir JAV iždo departamentas pradėjo svarstyti ataskaitos rengimo tvarką, su ja susijusius įgaliojimus ir metodiką. 2013 m. vasario 25 d. ES ir JAV vertinimo grupės susitiko Vašingtone (Washington, D.C), kad aptartų ataskaitos rengimą, o antras jų susitikimas įvyko 2013 m. gegužės 14 d. Europolo patalpose Hagoje. Hagoje vykusiame susitikime ES ir JAV grupės taip pat susitiko su Europolo atstovais, kad aptartų pradinį visų subjektų indėlį ir būsimus veiksmus. ES veiksmai: 2013 m. gegužės 13 d. Europos Komisija surengė konfidencialų susitikimą su valstybių narių atstovais. Valstybės narės ir Europolas pateikė rašytinės informacijos, kuri rengiant šią ataskaitą buvo išnagrinėta ir apsvarstyta. Šiuo tikslu Europolas visoms susijusioms valstybėms narėms pateikė klausimyną, norėdamas surinkti ataskaitai parengti reikalingą informaciją. Klausimyno paskirtis – apžvelgti pagal TFSP pateiktų duomenų papildomą vertę, kai atitinkamų valstybių narių kompetentingos institucijos tiria konkrečias bylas. 2013 m. vasario 1 d.–gegužės 24 d. JAV vertinimo grupė įvairiose agentūrose surengė pokalbius su antiteroristinių tyrimų vykdytojais, peržiūrėjo kovos su terorizmu bylas, kuriose panaudoti pagal TFSP gauti duomenys, ir išanalizavo daugiau kaip 1000 TFSP ataskaitų, kad įvertintų pagal TFSP gautų duomenų vertę. Šioje ataskaitoje aptariami pavyzdžiai paimti iš tyrimų, kuriuose naudojama neskelbtina informacija ir kurie šiuo metu gali būti tebevykdomi. Todėl siekiant apsaugoti šiuos tyrimus, tam tikra informacija buvo pašalinta. 4. Pagal TFSP pateiktų duomenų vertė Nuo TFSP sukūrimo 2001 m. viso pasaulio antiteroristinės institucijos gavo dešimtis tūkstančių žvalgybinių pranešimų ir virš 3000 ataskaitų (į kurias įtraukta daug TFSP žvalgybinių pranešimų), įskaitant daugiau kaip 2100 ataskaitų, skirtų Europos valdžios institucijoms[5]. TFSP buvo naudojamasi siekiant ištirti svarbiausius pastarojo dešimtmečio teroristinius išpuolius ir sąmokslus, įskaitant: laikotarpiu po Susitarimo sudarymo: · 2013 m. balandžio mėn. Bostono maratono sprogdinimus; su 2012 m. Londono vasaros olimpinėmis žaidynėmis susijusias grėsmes; 2011 m. sąmokslą nužudyti Saudo Arabijos ambasadorių Jungtinėse Amerikos Valstijose; 2011 m. liepos mėn. išpuolius Norvegijoje, įvykdytus Anders Breivik, ir 2010 m. spalio mėn. automobilių sprogdinimus per Nigerijos nepriklausomybės dieną; prieš sudarant Susitarimą: 2010 m. liepos mėn. išpuolį prieš sirgalius, stebėjusius Pasaulio taurės varžybas Kampaloje (Uganda); 2009 m. liepos mėn. išpuolį Džakartos viešbutyje; įvairias al-Shabaab įvykdytas užgrobimo ir įkaitų paėmimo operacijas, įskaitant 2009 m. balandžio mėn. įvykdytą Belgijos laivo „MV Pompei“ užgrobimą;– 2008 m. lapkričio mėn. išpuolius Mumbajuje; 2007 m. rugsėjo mėn. „Islamic Jihad Union“ sąmokslą įvykdyti išpuolius keliose Vokietijos vietose; 2007 m. sąmokslą įvykdyti išpuolį Niujorko John F. Kennedy oro uoste; 2006 m. sąmokslą susprogdinti skystus sprogstamuosius užtaisus transatlantiniame lėktuve; 2005 m. liepos mėn. sprogdinimus Londone; 2005 m. lapkričio mėn. su terorizmu siejamas Van Gogh nužudymą; 2004 m. kovo mėn. traukinių sprogdinimus Madride ir 2002 m. spalio mėn. sprogdinimus Balyje. ES ir JAV vertinimo grupės iš Europolo ir JAV iždo departamento ir kt. institucijų gavo informacijos apie TFSP vertę. Antiteroristinių tyrimų vykdytojai nurodė, kad pagal TFSP gaunama unikali, labai tiksli informacija, kuri yra labai vertinga susekant teroristus remiančius tinklus ir aptinkant naujus terorizmo finansavimo metodus. Tais atvejais, kai apie terorizmu įtariamą asmenį be jo pavardės ar banko sąskaitos numerio turima mažai informacijos, pagal TFSP gauta informacija gali turėti lemiamos reikšmės – tai gali būti informacija apie vietas, finansinius sandorius ir bendrininkus. Pagal TFSP gauta informacija vertinga tuo, kad bankiniai duomenys yra labai tikslūs, nes susiję asmenys yra akivaizdžiai suinteresuoti pateikti tikslią informaciją, kad užtikrintų, jog pinigai pasiektų reikiamą paskirties vietą. Daugelis antiteroristinių tyrimų grindžiami iš įvairių šaltinių renkamais, tarpusavyje siunčiamais ir analizuojamais dideliais duomenų kiekiais. Remiantis Susitarimo įgyvendinimo patirtimi, bendradarbiavimu su valstybių narių institucijomis atliekant daug antiteroristinių tyrimų ir bendra kompetencija sprendžiant su terorizmu ir finansine žvalgyba susijusius klausimus, pagal TFSP gaunami duomenys yra labai vertinami kaip unikali priemonė laiku gauti tikslios ir patikimos informacijos apie veiklą, susijusią, kaip įtariama, su terorizmo finansavimu ir planavimu. Buvo surengti pokalbiai su JAV antiteroristinių tyrimų vykdytojais iš įvairių agentūrų, kurioms informacija teikiama pagal TFSP remiantis Susitarimu, siekiant įvertinti programos vertę atliekant jų tyrimus. Apklausti tyrėjai pripažino, kad pagal TFSP gaunami duomenys yra vertingi, juos galima naudoti siekiant nustatyti ir susekti teroristus ir juos remiančius tinklus. Be to, jie nurodė, kad TFSP suteikia svarbios informacijos apie finansinės paramos kai kurioms pačioms pavojingiausioms pasaulio teroristų organizacijoms (įskaitant „Al-Qaida“, „Al-Qaida in the Lands of the Islamic Maghreb“ (AQIM), „Al-Qaida in the Arabian Peninsula“ (AQAP), Al Shabaab, „Islamic Jihad Union“ (IJU), „Islamic Movement of Uzbekistan (IMU)“ ir „Iran’s Islamic Revolutionary Guard Corps-Qods Force“ (IRGC-QF)) tinklus. Tyrėjai nurodė, kad pagal TFSP gaunama informacija padeda jiems nustatyti naujus finansinės paramos srautus ir anksčiau nežinomus bendrininkus, susieti priedangos organizacijas ir slapyvardžius su teroristų organizacijomis, įvertinti / patvirtinti turimus žvalgybos duomenis ir gauti informacijos, kuri jiems gali padėti nustatyti naujus tyrimų objektus. Keletas pokalbyje dalyvavusių tyrėjų nurodė, kad pagal TFSP gaunama informacija apie finansinius sandorius padeda jiems užpildyti duomenų spragas ir nustatyti sąsajas, kurių neparodo kiti šaltiniai. Teroristų grupuotės veikla priklauso nuo reguliarių pinigų srautų dėl įvairių priežasčių, įskaitant užmokestį agentams ir kyšius, kelionių organizavimą, narių mokymus ir verbavimą, dokumentų klastojimą, ginklų įsigijimą ir išpuolių organizavimą. Tyrinėdami šias operacijas ir siekdami jas sužlugdyti antiteroristinių tyrimų vykdytojai pasikliauna įvairiais duomenų rinkiniais. Tačiau dėl tam tikros informacijos trūkumo tyrėjai gali iki galo neperprasti šių tinklų. TFSP tyrėjams suteikia tikslios informacijos apie finansinių mokėjimų pranešimus, kuriuose gali būti nurodyti sąskaitų numeriai, banko identifikavimo kodai, pavardės, adresai, sandorių sumos, datos, e. pašto adresai ir telefonų numeriai. Naudodamiesi šia informacija tyrėjai gali sužinoti teroristams skirtos finansinės paramos tinklų struktūrą ir nustatyti anksčiau nežinomus bendrininkus. 2012 m. pasitaikė atvejis, kai naudojant pagal TFSP gautą informaciją nustatyta, kad įtariamas žinomas teroristas buvo vienas iš organizacijos, per kurią buvo įvykdyta keletas įtartinų sandorių, sąskaitas pasirašančių asmenų. Vėliau pagal TFSP atlikti patikrinimai parodė, kad tarp šios organizacijos ir kitos organizacijos, kuri, kaip įtariama, teikė materialinę pagalbą kitoms teroristų grupuotėms atitinkamoje geografinėje zonoje, esama įtartinų pinigų srautų. Pagal TFSP gaunamą informaciją galima naudoti rengiant žvalgybinius pranešimus, padedančius nustatyti asmenų, kurie priklauso teroristų tinklams, tapatybę ir buvimo vietą, ir leidžiančius įrodyti, kad finansinė veikla skirta padėti vykdyti teroristinius išpuolius. Pvz., įmanoma nustatyti įtariamojo buvimo vietą patikrinus, kada ir kur įtariamasis uždarė ir (arba) atidarė naują banko sąskaitą mieste ar šalyje, kuri skiriasi nuo paskutinės žinomos jo gyvenamosios vietos. Tai aiškiai rodo, kad asmuo persikraustė kitur. Tačiau net ir tada, kai įtariamasis nepakeičia banko sąskaitos, o persikrausto ir toliau naudojasi sena sąskaita (pvz., e. bankininkystės priemonėmis), pavyko nustatyti, kad pasikeitė buvimo vieta, pvz., aptikus mokėjimus už tam tikras prekes ir paslaugas (kaip antai už remontą, techninę priežiūrą ar kitą įprastinę su buitinėmis reikmėmis susijusią veiklą). Kadangi pagal TFSP gaunami duomenys yra labai tikslūs, net ir tais atvejais, kai įtariamieji labai atsargiai atliko bankinius sandorius, pavyko nustatyti jų buvimo vietą pagal jų bendrininkų mokėjimus ir pirkinius. Pagal TFSP galima gauti labai svarbios informacijos apie įtariamų teroristų judėjimą ir jų išlaidų pobūdį. Net ir informacija apie tai, kad vienoje ar daugiau banko sąskaitų, susijusių su įtariamu teroristu, nėra vykdomi sandoriai, gali būti naudinga ir rodyti, kad įtariamasis galėjo išvykti iš konkrečios šalies. Pagal TFSP buvo galima gauti informacijos apie JAV ir ES piliečius ir rezidentus, įtariamus terorizmu arba terorizmo finansavimu trečiosiose šalyse, kurios laiku nesureagavo į pateiktus savitarpio teisinės pagalbos prašymus. 2010 m. užfiksuotas atvejis, kai TFSP padėjo nustatyti ES rezidento, įtariamo įvykdžius teroristinį nusikaltimą, buvimo vietą, nors jis jau buvo dingęs iš ES. Paaiškėjo, kad šis asmuo atsidarė naują banko sąskaitą vienoje Artimųjų Rytų šalyje. Vėlesni tyrimai patvirtino, kad asmuo iš tikrųjų gyveno toje trečiojoje šalyje – tai leido tikslingai panaudoti tyrimui skirtus išteklius, kad būtų išduotas tarptautinis arešto orderis. Kitu atveju TFSP buvo pasinaudota atliekant tyrimą dėl Prancūzijos piliečio Rachid Benomari, įtariamo „Al-Qaida“ ir „al-Shabaab“ verbuotojo ir lėšų rinkėjo. Benomari ir dar du al-Shabaab agentai buvo suimti už tai, kad 2013 m. liepos mėn. neteisėtai atvyko į Keniją. ES vykdo Benomari ir jo bendrininkų paiešką dėl su terorizmu susijusių kaltinimų, o Interpolas yra išplatinęs „raudonąjį perspėjimą“ dėl Benomari arešto. Naudodamiesi pagal TFSP gautais duomenimis, tyrėjai sužinojo Benomari banko sąskaitos numerį ir nustatė anksčiau nežinomus finansinius bendrininkus. Iždo departamentas pateikė šią informaciją Europolui reaguodamas į pagal 10 straipsnį pateiktą prašymą. Daugeliu atvejų antiteroristinių tyrimų vykdytojai pasinaudoję pagal TFSP gauta informacija operatyviai parengė tikslius žvalgybinius pranešimus, kurie padėjo pasistūmėti vykdant terorizmo tyrimus. Pvz., pagal TFSP gauta informacija padėjo nustatyti finansavimo šaltinius, kuriais naudojosi Manssor Arbabsiar ir IRGC-QF rengdami 2011 m. sąmokslą nužudyti Saudo Arabijos ambasadorių Jungtinėse Valstijose[6]. Naudodamiesi TFSP tyrėjai nustatė 100 000 USD vertės operaciją – perlaida daryta iš ne Irano užsienio banko į Jungtinėse Valstijose esančio banko sąskaitą, kuri priklausė Arbabsiar užverbuotam asmeniui, kad jis įvykdytų žmogžudystę. Arbabsiar buvo suimtas, vėliau prisipažino esąs kaltas ir buvo nuteistas kalėti 25 metus. TFSP taip pat padėjo vykdyti tyrimus dėl „al-Nusrah Front“ (ANF) – dėl kurio Jungtinių Tautų Saugumo Tarybos „Al-Qaida“ sankcijų komitetas ir Jungtinės Amerikos ir Europos Sąjunga nustatė, kad tai Irake naudojamas „Al-Qaida“ slapyvardis. Dėl to buvo duotas privalomas JT nurodymas visame pasaulyje užšaldyti šios organizacijos lėšas. Nuo 2011 m. rugsėjo mėn. ANF prisiėmė atsakomybę už daugiau kaip 1 100 teroristinių išpuolių, daugybės šimtų Sirijos gyventojų nužudymą ir sužalojimą. Remiantis pagal TFSP gauta informacija, nuo 2012 m. Artimuosiuose Rytuose įsikūręs ANF skirtų lėšų rinkėjas gavo 1,4 mln. EUR vertės sumą, kurią davė aukotojai iš mažiausiai 20 skirtingų valstybių, tarp kurių Airija, Ispanija, Jungtinė Karalystė, Nyderlandai, Prancūzija, Švedija ir Vokietija. JAV antiteroristinių tyrimų vykdytojai pasidalino šia informacija su pasaulio antiteroristinėmis institucijomis, įskaitant institucijas Europoje ir Artimuosiuose Rytuose. Bent vienu atveju trečioji šalis paprašė pagal TFSP atlikti papildomą paiešką, kad padėtų jai vykdyti pradėtą tyrimą. Iždo departamentas toliau naudojasi TFSP vykdant tyrimus dėl ES įsikūrusių teroristų, kurie dalyvauja mokymuose Sirijoje. Iždo departamento antiterorizmo analitikai pagal TFSP atliko paieškas dėl įtariamų teroristų Mohommod Hassin Nawaz ir Hamaz Nawaz. 2013 m rugsėjo 16 d. JK institucijos Doveryje (JK) suėmė brolius Nawaz jiems atvykus iš Kalė (Prancūzija). Jiems buvo pateikti kaltinimai dėl teroristinių nusikaltimų, įskaitant vykimą į teroristų ruošimo stovyklą Sirijoje. Pagal TFSP gauti žvalgybiniai pranešimai suteikė informacijos apie sąskaitų numerius, sumas, datas, galimus bendrininkus, įskaitant įtariamą terorizmo finansuotoją. Teroristų organizacijos naudoja įvairius metodus savo operacijoms finansuoti. Tai gali būti pinigų plovimas, prekyba narkotikais, vagystės ir lėšų rinkimas per priedangos organizacijas. Pagal TFSP gauta informacija gali padėti antiteroristinių tyrimų vykdytojams nustatyti teroristų ir jų rėmėjų naudojamas priemones jų operacijoms finansuoti. Teroristų organizacijos dažnai naudojasi priedangos organizacijomis, kad įsteigtų teisėtą verslą ir taip galėtų išvengti sankcijų ir naudotis pasauline finansų sistema. Pagal TFSP gaunama tokia svarbi informacija, – kaip antai pavardės, banko identifikavimo kodai, sandorių sumos ir datos, – gali būti naudojama siekiant susieti priedangos organizaciją su teroristų grupuotėmis. Išsamesni duomenys apie sandorį, įvykdytą tarp įtariamos priedangos organizacijos ir žinomo teroristo, gali būti reikalingi tyrėjams, kad jie patvirtintų, kad tariamai teisėta organizacija renka lėšas teroristų organizacijos vardu. Be to, pagal TFSP gauta informacija gali leisti nustatyti anksčiau nežinomas priedangos organizacijas ir joms vadovaujančius asmenis, susijusius su teroristų grupuotėmis. TFSP buvo naudojamasi siekiant parengti žvalgybinius pranešimus, skirtus tyrimui dėl organizacijos „Charitable Society for Social Welfare“ (įkūrėjas – į pasaulinį teroristų sąrašą įtrauktas[7] Abd-al-Majid Al-Zindani) šiuo metu nebeegzistuojančio JAV veikusio padalinio. Neseniai miręs AQAP agentas Anwar al-Aulaqi ėjo organizacijos viceprezidento pareigas. JAV federaliniai prokurorai šią labdaros organizaciją apibūdino kaip priedangos organizaciją, per kurią remiama „Al-Qaida“ ir Usama Bin Ladin. Naudojantis pagal TFSP gauta informacija buvo nustatyti su šia organizacija susiję sandoriai ir bendrininkai. Pagal TFSP gauta informacija taip pat pravertė atliekant tyrimą dėl Irano banko „Bank Saderat“, rėmusio terorizmą. „Bank Saderat“ buvo įtrauktas į sąrašą dėl neteisėtos veiklos – už tai jo lėšos buvo įšaldytos Jungtinėse Valstijose, Europos Sąjungoje ir kitose jurisdikcijose. Irano vyriausybė pasinaudodama „Bank Saderat“, turinčiu apie 3200 filialų, pervesdavo lėšas „Hizballah“, „Hamas“ ir kt. organizacijoms. 2001–2006 m. „Bank Saderat“ per Londone veikiančią patronuojamąją bendrovę iš Irano centrinio banko pervedė į Beirute esantį savo filialą 50 mln. USD, skirtų Libane esančioms „Hizballah“ priedangos organizacijoms, remiančioms smurto veiksmus. Pagal TFSP gauta informacija turėjo lemiamoms reikšmės antiteroristinių tyrimų vykdytojams susiejant „Bank Saderat“ finansinius sandorius su teroristų grupuotėmis ir nustatant jo ryšius su finansinėmis institucijomis, kuriomis jis naudojasi, kad išvengtų pasaulinių sankcijų. Teroristų organizacijos dažnai imasi apgavysčių, kad nuslėptų neteisėtas finansavimo schemas. Pagal TFSP gauta informacija padėjo nustatyti „Hizballah“naudojamus finansavimo kanalus, per kuriuos plaudavo iš narkotikų gautus pinigus, kad jais galėtų finansuoti savo operacijas. Pagal šią labai sudėtingą schemą „Hizballah“ parduodavo narkotikus Europoje, o pinigus plaudavo Jungtinėse Valstijose pirkdama naudotus automobilius ir vėliau juos parduodama Afrikoje. Už parduotus naudotus automobilius ir narkotikus gautas pelnas būdavo siunčiamas į Libaną ir konkrečioms Libano finansinių paslaugų bendrovėms. Iždo departamentas nustatė, kad „Hizballah“ naudojosi finansinių paslaugų bendrovėmis, kad pervestų lėšas savo operacijoms arba kad jas pervestų atgal į JAV, kad galėtų pirkti daugiau naudotų automobilių. Jau 2013 m. pradžioje pagal TFSP gautų žvalgybinių pranešimų informacija leido tyrėjams nustatyti pinigų judėjimą tarp „Hizballah“, tam tikrų finansinių paslaugų bendrovių ir naudotų automobilių prekiautojų Jungtinėse Valstijose. Iždo departamentui toliau nerimą kelia galimybė naudotis finansinių paslaugų bendrovėmis norint gauti prieigą prie finansų sistemos, jis aktyviai rengia antiteroristinius žvalgybinius pranešimus ir vykdo veiksmus, kad nustatytų atvejus, kai finansų sistema naudojamasi teroristų veiklai remti, ir kad galėtų sužlugdyti tokią praktiką. Antiteroristinių tyrimų vykdytojai taip pat gali pasinaudoti finansinių sandorių informacija, reikalinga norint nustatyti asmenis, kurie prisideda prie teroristų mokymų. Teroristų organizacijoms reikalingas finansavimas, kad jų bendrininkai galėtų vykti į mokymo vietas. Šie sandoriai dažnai parodo, kada įtariamas teroristas nusprendė imtis aktyvios veiklos ir užmegzti ryšį su grupuote ar organizacija. Pagal TFSP antiteroristinių tyrimų vykdytojai gali gauti informacijos, kuri jiems reikalinga šiems asmenims susekti (kaip antai kelionių datos, sandorių sumos, pavardės, slapyvardžiai, buvimo vietos ir kontaktinė informacija). Pvz., TFSP buvo pasinaudota siekiant padėti parengti žvalgybinius pranešimus, skirtus tyrimui dėl „al-Shabaab“ pagalbininko Omar Awadh Omar. Omar padėjo organizacijai „al-Shabaab“ gauti finansavimą ir, kaip manoma, padėjo nugabenti į Somalį užsienio kovotojus ir reikmenis. Įtariama, kad Omar dalyvavo planuojant 2010 m. liepos 11 d. išpuolius prieš sirgalius, stebėjusius Pasaulio taurės varžybas Kampaloje (Uganda). Už šį 74 gyvybes nusinešusį išpuolį atsakomybę prisiėmė „Al-Shabaab“. Pagal TFSP buvo gauta svarbios informacijos žvalgybiniams pranešimams, ji buvo panaudota nustatant Omar paramos tinklui priklausančius asmenis ir nustatant anksčiau nežinomas sąskaitas. Šiuo metu Omar yra suimtas Ugandoje, kur jis bus teisiamas. JAV iždo departamentas taip pat įtraukė Omar į sąrašą pagal Vykdomąjį rašą 13536, kuriuo daugiausia dėmesio skiriama grėsmėms taikai, saugumui ir stabilumui Somalyje. Valstybių narių ir ES naudojimasis TFSP TFSP parengė Jungtinių Valstijų institucijos, tačiau TFSP gali naudotis valstybės narės ir ES vykdydamos savo antiteroristinius tyrimus pagal į Susitarimą įtrauktas abipusiškumo nuostatas. Remiantis Susitarimo 10 straipsniu, valstybės narės, Europolas ir Eurojustas gali paprašyti atlikti pagal TFSP gautos informacijos paiešką, tada Iždo departamentas atliks tokią paiešką laikydamasis 5 straipsnio saugos priemonių. Nepriklausomai nuo to, pagal Susitarimo 9 straipsnį JAV iždo departamentas spontaniškai atitinkamoms valstybėms narėms, Europolui ir Eurojustui teikia pagal TFPS gautą atitinkamą informaciją. Įsigaliojus Susitarimui valstybės narės vis labiau suvokė, kad TFSP galima pasinaudoti kaip tyrimo priemone. Šiuo metu kelios valstybės narės ir Europolas nuolat naudojasi pagal TFSP gaunama informacija ir vertingais žvalgybiniais pranešimais. Per pastaruosius trejus metus valstybės narės ir ES pagal 10 straipsnį iš viso pateikė 158 prašymus ir dėl jų pagal TFSP gavo 924 žvalgybinius pranešimus[8]. Pvz., Ispanija pagal 10 straipsnį iš viso pateikė 11 prašymų ir gavo 93 žvalgybinius pranešimus apie fizinius ir juridinius asmenis, įtariamus turinčius ryšių su terorizmu ar jo finansavimu. Iš 11 prašymų 3 buvo susiję su nacionalinėmis separatistinėmis grupuotėmis: du susiję su ETA[9] (dėl jų gauti 25 žvalgybiniai pranešimai) ir vienas susijęs su „Resitência Galega“[10] (dėl jo gauti 4 žvalgybiniai pranešimai). Dėl „Al-Qaida“ Ispanija nusiuntė 4 prašymus ir gavo 11 žvalgybinių pranešimų, o pateikus du prašymus dėl „Hizballah“ gauti net 27 žvalgybiniai pranešimai. Be to, vienas prašymas buvo susijęs su separatistine grupuote PKK[11], dėl jo gauta 19 žvalgybinių pranešimų, o dar vienas prašymas buvo susijęs su antiteroristiniu ir prieš ginklų platinimą nukreiptu tyrimu – dėl jo pateikti 7 žvalgybiniai prašymai. Tuo pačiu laikotarpiu pagal 9 straipsnį JAV pati 23 atvejais pateikė valstybėms narėms ir ES atitinkamą informaciją – 94 žvalgybinius pranešimus[12]. Toliau pateikiamai atvejai, apie kuriuos Europolas surinko ir pateikė informaciją. Jie rodo, kaip valstybės narės naudojasi TFSP ir kokie būna tyrimų rezultatai, kai juos vykdant prašoma atlikti paiešką pagal Susitarimo 10 straipsnį[13]. Jie papildo šios ataskaitos 4 skirsnyje pateiktą informaciją, į kurią taip pat buvo įtraukta keletas pavyzdžių iš Europos, siekiant paaiškinti, koks vaidmuo vykdant antiteroristinius tyrimus tenka pagal TFSP gaunamai informacijai. Pateikiant pavyzdžius ir informaciją reikėjo laikytis konfidencialumo ir saugumo reikalavimais nustatytų apribojimų. 1 atvejis. Islamistų teroristinė veikla Teroristų grupuotė / organizacija: Islamistų teroristinė veikla (nežinoma / neįvardyta organizacija). Atvejo aprašymas. Tyrimas dėl 40 m. amžiaus vyro, kurį, kaip įtariama, užverbavo užsienio ginkluotosios pajėgos ir kuris yra teroristų organizacijos narys. Taip pat įtariama, kad šis asmuo ruošė ir (arba) vykdė teroristinius išpuolius. Grįžtamoji informacija iš valstybių narių. Pateikus prašymą pagal 10 straipsnį gauti, kaip manoma, naujausi žvalgybiniai pranešimai patvirtino anksčiau žinomą informaciją, juose buvo pateikta naujų sąsajų su terorizmu / nusikaltimais. Žvalgybinių pranešimų laikotarpis: 2008–2011 m. 2 atvejis. „Hamas“ Teroristų grupuotė / organizacija: „Hamas “(Harakat al-Muqāwamah al-Islāmiyyah, Islamo pasipriešinimo judėjimas) – tai Palestinos sunitų islamo arba islamistinė organizacija, su kuria susijęs karinis sparnas „Izz ad-Din al-Qassam“ brigados, įsikūręs Palestinos teritorijoje. Europos Sąjunga, Izraelis, Jungtinės Valstijos, Kanada ir Japonija „Hamas“ laiko teroristine organizacija. Atvejo aprašymas. Tyrimas dėl ne pelno organizacijos, kuriai taikomos sankcijos pagal vienos valstybės narės teisės aktus. Ji ir kitoje valstybėje narėje veikianti panaši ne pelno organizacija, kuriai buvo pritaikytos sankcijos dėl paramos teikimo „Hamas“, yra seserinės organizacijos. Buvo įtariama, kad tiriamoji organizacija per savo seserinę organizaciją teikė „Hamas“ didelės apimties finansinę paramą. Grįžtamoji informacija iš valstybių narių. Pateikus prašymą pagal 10 straipsnį gauti, kaip manoma, naujausi žvalgybiniai pranešimai patvirtino anksčiau žinomą informaciją. Šios ne pelno organizacijos lėšos buvo įšaldytos prieš pateikiant prašymą pagal 10 straipsnį, tačiau pagal TFSP pateikta informacija apie „sandorius buvo perduota finansinės žvalgybos padaliniui, nes joje buvo galima įžvelgti pinigų plovimo veiklą. Vėliau ši veikla įvardyta kaip teroristų organizacijos finansavimas.“ Žvalgybinių pranešimų laikotarpis: 2011 m. 3 atvejis. PKK Teroristų grupuotė / organizacija: Kurdistano darbuotojų partija („Partiya Karkerên Kurdistan“ arba „Parti Karkerani Kurdistan“), paprastai vadinama PKK, dar žinoma kaip KGK, o anksčiau žinoma kaip KADEK (Kurdistano laisvės ir demokratijos kongresas) arba KONGRA-GEL (Kurdistano liaudies kongresas) – tai kurdų organizacija, kuri nuo 1984 m. vykdo ginkluotą kovą prieš Turkijos valstybę, kovoja už autonomišką Kurdistaną ir Turkijoje gyvenančių kurdų kultūrines ir politines teises. Grupuotė įkurta 1978 m. lapkričio 27 d. kaimelyje Fis netoli Lice rajono, jai vadovavo Abdullah Öcalan. Valstybės ir organizacijos, kaip antai Europos Sąjunga, Jungtinės Tautos, NATO ir Jungtinės Valstijos, yra įtraukusios PKK į tarptautinį teroristų organizacijų sąrašą. Atvejo aprašymas. Tyrimas dėl ES piliečio, kuris, kaip įtariama, yra Kongra-Gel/PKK rėmėjas. Įtariamasis intensyviai lankosi įvairiose pasaulio šalyse, įskaitant keletą kelionių į vietas, kurios yra svarbios saugumo prasme. Įtariama, kad įtariamasis veikia Kongra-Gel/PKK, kuri yra oficialiai nurodyta kaip teroristų organizacija, naudai kaip lėšų rinkėjas, finansininkas ar tarpininkas. Grįžtamoji informacija iš valstybių narių. Pateikus prašymą pagal 10 straipsnį gauti, kaip manoma, naujausi žvalgybiniai pranešimai patvirtino anksčiau žinomą informaciją, pagal juos taip pat atskleistos anksčiau nežinomos tarptautinės sąsajos ir anksčiau nežinomi kontaktai ir įtariamieji. Šis atvejis įtrauktas į tebevykdomą tyrimą, todėl pateikiant grįžtamąją informaciją gali būti nurodyta tik dalis duomenų. Tačiau pagal TFSP gauta informacija leido atliekant finansinį tyrimą išsamiau ištirti anksčiau nežinomus bendrininkus ir vietas, dėl to buvo užpildytos didelės žvalgybinių duomenų spragos ir atsirado galimybė atlikti išsamesnį tyrimą. Kalbant konkrečiai, tokiu būdu tyrimas įgavo tarptautinį mastą ir buvo patvirtinti pagal turėtus žvalgybinius duomenys kilę įtarimai apie tarptautines sąsajas, kurių anksčiau negalėta aiškiai nustatyti. Šis tyrimas paskatino pradėti papildomą didelio masto tyrimą, buvo kreiptasi į kitas teisėsaugos institucijas dėl pagrindinio tyrimo objekto ir finansinių bendrininkų. Pažymėtina, kad pagal TFSP gautos informacijos greičiausiai nebūtų pavykę gauti kitais kanalais, todėl šiuo atveju ji buvo labai naudinga. Žvalgybinių pranešimų laikotarpis: 2004–2011 m. 4 atvejis. IJU Teroristų grupuotė / organizacija: „Islamic Jihad Union“ (IJU), pradžioje vadinta „Islamic Jihad Group“ (IJG), – tai teroristų organizacija, ji įvykdė išpuolius Uzbekistane ir bandė įvykdyti išpuolius Vokietijoje. IJU įkurta 2002 m. kovo mėn., ją įkūrė nuo judėjimo „Islamic Movement of Uzbekistan“ atsiskyrę asmenys Pakistano genčių žemėse. Organizacijai tenka atsakomybė už nepavykusius 2004 ir 2005 m. pradžios išpuolius Uzbekistane. Vėliau ji pasivadino „Islamic Jihad Union“ (vietoj „Islamic Jihad Group“). Praėjus šiam laikotarpiui ji suartėjo su Al-Qaida. Po tokio persiorientavimo pasikeitė organizacijos dėmesio objektas ir ji pradėjo rengti teroristinius išpuolius Pakistane ir Vakarų Europoje, ypač Vokietijoje. Organizacijos bazė įsikūrusi Mirali mieste (Pietų Vaziristanas), joje rengiami Vakaruose užverbuoti asmenys išpuoliams Vakaruose vykdyti. Atvejo aprašymas. Tyrimas dėl 6 asmenų, kurie, kaip įtariama, yra teroristinės organizacijos IJU nariai. Manoma, kad vienas iš įtariamųjų nuvyko ar vyks į priešišką vietovę, kad dalyvautų su terorizmu susijusiuose mokymuose. Įtariama, kad vienas asmuo atsakingas už finansavimą, verbavimą ir nelegalią imigraciją valstybėse narėse. Šiuo metu šio įtariamojo buvimo vieta nėra žinoma. Grįžtamoji informacija iš valstybių narių. Pateikus prašymą pagal 10 straipsnį gauti žvalgybiniai pranešimai patvirtino anksčiau žinomą informaciją. Be to, žvalgybiniuose pranešimuose pateikta anksčiau nežinomos informacijos (užsienio bankų sąskaitos, adresai, telefono numeriai ir kt.), nenustatytų tarptautinių sąsajų ir anksčiau nežinomų papildomų ryšių ir įtariamųjų. Žvalgybiniuose pranešimuose, kaip manoma, pateikta naujausia informacija. Žvalgybinių pranešimų laikotarpis: 2009–2012 m. 5 atvejis. Sikų teroristinė veikla Teroristų grupuotė / organizacija: sikų teroristinė veikla (nežinoma / neįvardyta organizacija). Atvejo aprašymas. Tyrimas dėl sikų teroristų veiklos. Įtariama, kad vienas asmuo ir susijusi verslo struktūra sukaupė dideles sumas grynųjų pinigų ir pervedė lėšas iš įvairių sąskaitų ir vietų. Įtariama, kad šie pinigai naudojami teroristiniams aktams remti ir net užsakyti. Grįžtamoji informacija iš valstybių narių. Pateikus prašymą pagal 10 straipsnį gauti žvalgybiniai pranešimai patvirtino anksčiau žinomą informaciją. Be to, žvalgybiniuose pranešimuose pateikta anksčiau nežinomos informacijos (užsienio bankų sąskaitos, adresai, telefono numeriai ir kt.), nenustatytų tarptautinių sąsajų ir anksčiau nežinomų kontaktų ir įtariamųjų. Žvalgybiniuose pranešimuose, kaip manoma, pateikta naujausia informacija. Žvalgybiniai pranešimai leido tiksliau įvertinti ankstesniu tyrimo etapu surinktus finansinius žvalgybinius duomenis. Kalbant konkrečiau, buvo nustatyta, kad į minėto asmens banko sąskaitą (-as) buvo perverstos didelės pinigų sumos, tačiau anksčiau nebuvo žinoma šių pinigų kilmė. Nebuvo pateikta kaltinimų, bet dėl to, kad informacija apie tyrimą yra neskelbtina, pateikiant grįžtamąją informaciją gali būti nurodyta tik dalis duomenų. Šiuo atveju TFSP pasinaudoti nuspręsta ankstyvame etape, nes buvo įtariama, kad tiriamojo asmens finansiniai pėdsakai gali nuvesti už ES ribų. Pateikus užklausą pagal TFSP labai greitai buvo gautas labai vertingas išsamus atsakymas, kuris leido nustatyti, kad vykdoma tarptautinio masto finansinė veikla ir su ja yra susiję užsienio verslo subjektai. Todėl, atsižvelgiant į tyrimo tikslus ir kitus turimus žvalgybinius duomenis, buvo galima atlikti labiau pagrįstą tiriamojo asmens veiklos vertinimą. Šiuo atveju be pagal TFSP gautos informacijos greičiausia taip pat nebūtų pavykę kitais tyrimo kanalais nustatyti finansinių sąsajų ir sandorių pobūdžio, tad ši informacija leido gerokai pasistūmėti atliekant tyrimą ir įvertinti veiklą ankstyvuoju etapu. Žvalgybinių pranešimų laikotarpis: 2007–2012 m. Daugelį metų saugomų pagal TFSP pateiktų duomenų vertė Antiteroristinės institucijos parodė ES ir JAV vertinimo grupėms, kad atliekant antiteroristinius tyrimus daugelį metų saugomi finansiniai duomenys, vadinamieji istoriniai duomenys, yra labai vertingi. Istoriniai duomenys leidžia tyrėjams nustatyti finansavimo tendencijas, susekti ryšius su grupuotėmis ir analizuoti metodiką. Kadangi pagal TFSP gaunami duomenys yra labai tikslūs, tyrėjai gali pasinaudoti finansinių sandorių informacija, kad galėtų atsekti visame pasaulyje keletą metų veikusius teroristus ir jų rėmėjus. Susitarimas įsigaliojo 2010 m. rugpjūčio mėn., todėl 45 proc. visų pagal TFSP gautų analitikų peržiūrėtų duomenų buvo mažiausiai trejų metų senumo. Konkrečioje šalyje teroristas gali vykdyti veiklą daugelį metų. Tam tikru momentu tas asmuo gali persikelti į kitą šalį ir ten užsiimti teroristine veikla. Asmuo gali pakeisti visus ankstesnius identifikacinius duomenis, įskaitant pavardę, adresą ir telefono numerį. Tačiau pagal TFSP gauta informacija, saugoma 6 straipsnyje nustatytą laiką, gali padėti susieti asmenį su anksčiau jo naudota banko sąskaita. Net jeigu teroristas atidaro naujas banko sąskaitas, tyrėjai gali susekti sandorius, vykdytus per su teroristų organizacijų naudojamas žinomas sąskaitas, ir taip susieti tą asmenį su nauja banko sąskaita ir bet kokiais su ja susijusiais identifikaciniais duomenimis. Rengiant šią ataskaitą apklausti tyrėjai iš tikrųjų pripažino, kad pagal TFSP gaunamų duomenų saugojimo laikotarpį sutrumpinus iki mažiau kaip penkerių metų, būtų prarasta daug galimybių geriau suvokti teroristinių grupuočių finansavimą ir veiklą. Pvz., pagal TFSP gauta informacija panaudota susekant IJU agento Mevlut Kar sandorius. IJU nariams Kar parūpino daugiau kaip 20 sprogdiklių. 2012 m. sausio mėn. Jungtinės Valstijos įtraukė Kar į pasaulinį teroristų sąrašą, todėl JAV jurisdikcijos teritorijoje buvo įšaldytos visos jo lėšos. Pagal TFSP gauta informacija, kuri buvo saugota ilgiau kaip ketverius metus, buvo naudojama rengiant žvalgybinius pranešimus ir susekant tarp Kar ir jo rėmėjų vykdytus sandorius. Kar yra susijęs su 2007 m. Europoje įvykdytais sprogdinimais, kurių taikinys – Vokietijoje esantys JAV kariniai objektai ir Amerikos piliečiai. Šiuo metu Libano vyriausybė yra paskelbusi Kar paiešką, Interpolas yra išplatinęs „raudonąjį perspėjimą“ dėl jo arešto ir ekstradicijos. Libano vyriausybė jį nuteisė in absentia kalėti 15 metų už bandymą įsteigti Libane Al-Qaida padalinį. Neturėdami istorinių duomenų tyrėjai nebūtų galėję geriau suvokti Kar operacijų. JAV iždo departamentas atliko daugiau kaip 1000 TFSP ataskaitų, parengtų 2005–2012 m, peržiūrą[14]. Ši analizė parodė, kad per tą septynerių metu laikotarpį į 35 proc. pagal TFSP parengtų žvalgybinių pranešimų buvo įtraukta informacijos, saugotos mažiausiai trejus metus. 2005–2012 m. TFSP ataskaitų analizė parodė ne tik tai, kad istoriniai duomenys yra plačiai naudojami pagal TFSP gautuose žvalgybiniuose pranešimuose, bet ir tai, kad į ataskaitas įtraukti daugiau kaip trejų metų senumo duomenys yra santykinai svarbūs. Iš toliau pateikto grafiko matyti, kad 2005–2012 m. laikotarpiu į daugiau kaip 65 proc. ataskaitų, parengtų naudojant pagal TFSP gautus žvalgybinius pranešimus, buvo įtraukti pagal TFSP gauti daugiau kaip trejus metus saugoti duomenys. Beveik 35 proc. ataskaitų istoriniai duomenys sudarė daugiau kaip pusę iš visų šaltinių gautos medžiagos. Nuo 2010 m. ne mažiau kaip 10 proc. TFSP ataskaitų, kurias analitikai parengia vykdydami antiteroristinius tyrimus, buvo grindžiami vien tik pagal TFSP gautais daugiau kaip trejus metus saugotais duomenimis. Istoriniai duomenys turėjo lemiamos reikšmės nustatant finansavimo šaltinius ir metodus, kurie buvo naudojami Norvegų teroristui Anders Behring Breivik remti. Praėjus vienai dienai po 2011 m. liepos 22 d. išpuolių, per kuriuos žuvo 77 asmenys, o keli šimtai buvo sužeista, Europolas pagal Susitarimo 10 straipsnį pateikė JAV iždo departamentui su šiais įvykiais susijusį prašymą. Tą pačią dieną Iždo departamentas sureagavo į Europolo prašymą ir pagal TFSP pateikė 35 žvalgybinius pranešimus, kuriuose buvo išsamios informacijos apie intensyvią Breivik vykdytą finansinę veiklą ir tinklą, išsiplėtusį per beveik 12 šalių, daugiausia Europoje, bet taip pat JAV ir kitas lengvatinio apmokestinimo (off-shore) vietas. Iš 35 žvalgybinių pranešimų keturiuose buvo informacijos apie finansinius sandorius, kurie buvo vykdyti dvejus metus iki išpuolių, o dar viename žvalgybiniame pranešime – informacijos apie finansinę veiklą, vykdytą šiek tiek anksčiau kaip prieš trejus metus iki išpuolių. Kituose 30 žvalgybinių pranešimų buvo informacijos apie finansinius sandorius, įvykdytus 4–8 m. laikotarpiu prieš išpuolius[15] – tuo metu Breivik kūrė savo tarptautinį finansinį tinklą, įsteigė bendrovę, kuri rengė netikrus išsilavinimo dokumentus, dar vadinamą „diplomų fabriku“, įsteigė ūkininkystės įmonę, per kurią galėjo gauti sprogstamiesiems užtaisams reikalingų medžiagų, ir dirbo su tam tikrais kitose šalyse esančiais bendrininkais. Artėjant išpuolių Norvegijoje dienai Breivik, rodos, ėmė mažiau naudotis tarptautine finansų sistema, kad nebūtų aptiktas. Nepaisant to, pasinaudoję senesniais pagal TFSP gautais žvalgybiniais pranešimais tyrėjai greitai nustatė Breivik finansavimo sistemas ir metodus, jo kontaktus ir kitose šalyse esančias patronuojančiąsias finansų bendroves, o tuo metu tai buvo ypač svarbu, nes valdžios institucijos siekė išsiaiškinti, ar jis veikė vienas ar kartu su kitais nenustatytais subjektais. Vienu iš kitų atvejų, kurie buvo nagrinėti rengiant šią ataskaitą, tyrėjai pasinaudojo pagal TFSP gauta informacija, kad susektų daugiau kaip 100 ketverių metu laikotarpiu atliktų sandorių tarp įtariamo teroristo ir jo rėmėjų įvairiose šalyse. Įtariamas teroristas naudojosi sąskaitomis keliose šalyse, kad gautų lėšų galimam planuojamam išpuoliui įvykdyti. Vėlesni finansinių operacijų tyrimai leido nustatyti anksčiau nežinomus bendrininkus ir rėmėjus. Be to, keliais atvejais, kurie buvo nagrinėti rengiant šią ataskaitą, tyrėjams pavyko susekti sandorius tarp teroristų grupuočių, įskaitant „Al-Qaida“, ir naujus finansavimo šaltinius. Daugeliu šių atvejų pasinaudojus pagal TFSP gauta informacija, kuri buvo saugojama daugiau kaip trejus metus (buvo daug atvejų, kai paieška buvo vykdoma prieš 2012 m. liepos mėn. ištrynimą ir gauta senesnė kaip penkerių metų informacija), kelių tyrimų metu buvo nustatyti anksčiau nežinomi subjektai. Į šios ataskaitos 5 skirsnį įtraukti reprezentatyvūs antiteroristinių tyrimų pavyzdžiai, dėl kurių pagal TFSP gauti senesni kaip 7 metų žvalgybiniai pranešimai. Duomenų saugojimas ir ištrynimas Susitarime yra keletas su duomenų saugojimu ir ištrynimu susijusių nuostatų. 6 straipsnio 5 dalyje nustatyta, kad šio Susitarimo galiojimo laikotarpiu JAV iždo departamentas (bent kasmet) atlieka tęstinį vertinimą, kad nustatytų neatrinktus duomenis, kurie nebėra reikalingi kovos su terorizmu ir jo finansavimu tikslais, ir kad nustačius tokius duomenis jie būtų visam laikui ištrinti, kai tik tai techniškai įmanoma. Šiuo tikslu kasmet atliekamas atrinktų duomenų didelės apimties kokybinis ir kiekybinis auditas ir analizuojami į tipus ir kategorijas suskirstyti duomenys, įskaitant geografinius regionus, kurie padėjo vykdyti antiteroristinius tyrimus. Auditas ir analizė atliekami keliais etapais. Pirma, visapusiškai įvertinami atrinkti duomenys siekiant nustatyti, kurie pranešimų tipai ir geografiniai regionai pasitaiko dažniausiai ir rečiausiai atlikus paiešką pagal TFSP. Antra, nuodugniai išanalizuojami tie pranešimų tipai ir geografiniai regionai, iš kurių gautas mažiausias kiekis informacijos, siekiant nustatyti, ar kiekybinis elementas, t. y. tai, ar nepaisant santykinai mažo atsakymų į prašymus skaičiaus buvo gauta kokybiška informacija, ar atsakymai turėjo konkrečios vertės užkertant kelią terorizmui ar jo finansavimui, juos tiriant, nustatant faktus ar patraukiant baudžiamojon atsakomybėn už juos. Trečia, ateityje tie pranešimų tipai ir (arba) geografiniai regionai, kurie vertinimo metu kiekybiniu ir kokybiniu požiūriu nelaikomi reikalingais kovojant su terorizmu ir jo finansavimu, neįtraukiami į prašymus pagal 4 prašymą. Kai nustatoma, kad neatrinkti duomenys siejami su tokiais pranešimų tipais ir (arba) geografiniais regionais, Iždo departamentas juos ištrina pagal Susitarimo 6 straipsnio 1 dalį. Pagal Susitarimo 6 straipsnio 5 dalį JAV iždo departamentas taip pat nuolat atlieka vertinimą siekdamas įvertinti, ar saugojimo laikotarpių trukmė yra ilgesnė nei būtina kovojant su terorizmu ir jo finansavimu. Reguliariai vedami visapusiški pokalbiai su tyrėjais, antiteroristinių tyrimų peržiūrų vertinimas ir dabartinių teroristinių grėsmių bei teroristų veiklos vertinimo peržiūra kartu su minėta metine gautų atrinktų duomenų peržiūra, siekiant užtikrinti, kad pagal TFSP gautų duomenų saugojimo laikotarpiai būtų aktualūs atsižvelgiant į vykdomą antiteroristinę veiklą. Po Susitarimo įsigaliojimo atlikti trys metiniai vertinimai ir šiuo metu tebeatliekami vertinimai parodė, kad vykdant tyrimus, kurių metu naudojamasi pagal TFSP gautais duomenimis, būtina palikti penkerių metų saugojimo laikotarpį. Susitarimo 6 straipsnyje taip pat nustatyta, kad visi neatrinkti duomenys (t. y. duomenys, kurie nebuvo atrinkti pagal TFSP vykdant antiteroristinį tyrimą), gauti iki 2007 m. liepos 20 d., ištrinami ne vėliau kaip 2012 m. liepos 20 d. JAV iždo departamentas juos ištrynė prieš terminą – tai patvirtino nepriklausomi auditoriai, kuriuos pasamdė tiekėjas antros bendros peržiūros metu[16]. Be to, Susitarime taip pat nustatyta, kad neatrinkti duomenys, gauti 2007 m. liepos 20 d. ar vėliau, ištrinami ne vėliau kaip per penkerius metus nuo jų gavimo. JAV iždo departamentas iš pradžių ketino įgyvendinti šią nuostatą ir kasmet trinti neatrinktus duomenis, kuriems konkrečiais metais sueitų penkerių metų terminas[17]. Po antros peržiūros metu vykusių pokalbių ir ES bendros peržiūros grupės rekomendacijų JAV iždo departamentas peržiūrėjo savo procedūras, kad į jas būtų įtrauktas papildomas duomenų trynimas, kad suėjus penkerių metų terminui būtų ištrinti visi neatrinkti duomenys. Todėl jau yra ištrinti visi neatrinkti duomenys, kurie buvo gauti iki 2008 m. gruodžio 31 d. Išvada Šioje ataskaitoje pateikta informacija aiškiai rodo, kad pagal TFSP pateikti duomenys yra labai vertingi užkertant kelią terorizmui ir jo finansavimui ir kovojant su jais. Pagal TFSP gautų duomenų svarbą rodo išsamūs paaiškinimai apie faktinį pagal TFSP gautos informacijos naudojimą atliekant antiteroristinius tyrimus JAV ir Europoje ir įvairūs konkretūs pavyzdžiai. Yra dar daug atvejų, akivaizdžiai rodančių TFSP naudą, bet jų įvardijimas padarytų žalos tebevykdomiems tyrimams. Pagal TFSP gaunama tiksli informacija leidžia visame pasaulyje nustatyti ir susekti teroristus bei paramos jiems tinklus. Ji atskleidžia esamas teroristinių organizacijų finansavimo struktūras ir leidžia nustatyti naujus finansinės paramos srautus, anksčiau nežinomus bendrininkus ir naujus įtariamus teroristus. Pagal TFSP gaunama informacija taip pat padeda įvertinti ir pagrįsti turimus žvalgybinius duomenis, patvirtinti asmens narystę teroristų organizacijoje ir užpildyti informacijos spragas. Ataskaitoje nagrinėta daugelį metų saugomų duomenų vertė ir jų naudojimo dažnumas. Istoriniams duomenims gali tekti labai svarbus vaidmuo atliekant tyrimus dėl asmenų, kurie dažnai bando nuslėpti informaciją, galinčią atskleisti jų tapatybę, pvz., pavardę, adresą ir telefono numerį. Tačiau pasinaudoję TFSP ir pagal ją saugomais duomenimis tyrėjai gali susieti asmenį su anksčiau naudotos banko sąskaitos numeriu ir nustatyti teisingą asmens informaciją ir su ja susijusias sąsajas. Remiantis turimais statistiniais duomenimis apie 2005–2012 m. pateiktas TFSP ataskaitas, į 35 proc. pagal TFSP gautų žvalgybinių pranešimų buvo įtraukta trejus metus ir ilgiau saugotų duomenų. Atsižvelgiant į unikalią istorinių duomenų vertę ir į tokių duomenų platų naudojimą pagal TFSP gautuose žvalgybiniuose pranešimuose, pagal TFSP gaunamų duomenų saugojimo laikotarpį sutrumpinus iki mažiau kaip penkerių metų būtų prarasta daug galimybių geriau suvokti teroristų grupuočių finansavimą ir veiklą. Pagal Susitarimo 6 straipsnio reikalavimus JAV iždo departamentas ištrynė visus neatrinktus duomenis, kurie buvo gauti iki 2008 m. gruodžio 31 d. Prašymai dėl duomenų apibrėžiami remiantis reguliariu išsamiu vertinimu, kaip dažnai paieškose pasitaiko konkrečių tipų pranešimai ir geografiniai regionai. Be to, JAV iždo departamentas taip pat nuolat atlieka vertinimus siekdamas įvertinti, ar saugojimo laikotarpių trukmė ir toliau nėra ilgesnė nei būtina kovojant su terorizmu ar jo finansavimu. Rengiant šią ataskaitą Komisijos prašymu pagal Susitarimo 19 straipsnį taip pat buvo pradėtos konsultacijos dėl žiniasklaidoje pasirodžiusių pareiškimų, kad JAV institucijos galėjo pažeisti Susitarimo sąlygas. Informacijoje, kurią JAV iždo departamentas pateikė 2013 m. rugsėjo 18 d. ir lapkričio 8 d. raštuose ir 2013 m. spalio 7 d. ir lapkričio 18 d. aukšto lygio susitikimuose, buvo plačiau paaiškinta, kaip įgyvendinamas ES ir JAV susitarimas dėl TFSP, ir Susitarimo pažeidimų nustatyta nebuvo. Komisija ir JAV iždo departamentas susitarė, kad pagal Susitarimo 13 straipsnį 2014 m. pavasarį bus atlikta kita bendra peržiūra. [1] Pirmos bendros peržiūros ataskaita SEC(2011) 438, p. 5. [2] Antros bendros peržiūros ataskaita SEC(2012) 454, p. 38, IV priedas. [3] Antros bendros peržiūros ataskaita, p. 15. [4] Antros bendros peržiūros ataskaita, p. 17. [5] Tam, kad būtų galima keistis pagal TFSP gauta informacija su ES valstybėmis narėmis ir trečiųjų šalių institucijomis, ataskaitos buvo pradėtos naudoti gerokai anksčiau nei buvo pasirašytas TFSP susitarimas. TFSP žvalgybinis pranešimas reiškia konkretaus finansinio sandorio santrauką, kuri pateikta pagal TFSP atliekant antiteroristiniam tyrimui reikalingą paiešką. Vienoje TFSP ataskaitoje gali būti keletas TFSP žvalgybinių pranešimų. [6] IRGC-QF teikė materialinę pagalbą šioms organizacijoms: „Taliban“, Libano „Hizballah“, „Hamas“, „Palestinian Islamic Jihad“ (Palestinos islamo Jihad), „Popular Front for the Liberation of Palestine General Command“ (Palestinos išlaisvinimo liaudies fronto Aukščiausioji vadovybė). IRGC-QF taip pat teikė teroristų organizacijoms paramą (mirtini ginklai, mokymai ir finansavimas) ir jai tenka atsakomybė už įvairius teroristinius išpuolius. [7] Terminas „įtrauktas į pasaulinį teroristų sąrašą“ (angl. Specially Designated Global Terrorist) reiškia asmenį ar subjektą, kuriam taikomos sankcijos pagal Vykdomąjį raštą 13224, pagrindinę JAV vyriausybės antiteroristinių sankcijų priemonę. [8] Šie skaičiai atspindi 2013 m. rugpjūčio 20 d. situaciją. [9] ETA (Euskadi ta Askatasuna) – Baskų tėvynė ir laisvė. [10] Resistência Galega – Galisijos pasipriešinimas. [11] PKK (Partiya Karkerên Kurdistan) – Kurdistano darbininkų partija. [12] Šie skaičiai atspindi 2013 m. rugpjūčio 22 d. situaciją. [13] Šie pavyzdžiai grindžiami atitinkamų valstybių narių pateiktais aprašymais. [14] Ataskaitos buvo atrinktos atsitiktine tvarka, kad būtų gauta reprezentatyvi imtis iš visų 2005–2012 m. parengtų TFTP ataskaitų. Kaip jau minėta, vienoje TFSP ataskaitoje gali būti keletas TFSP žvalgybinių pranešimų. [15] Tuo metu pagal TFSP dar buvo galima gauti senesnių kaip penkeri metai duomenų, nes pagal Susitarimo 6 straipsnį visi neatrinkti duomenys, kurie buvo gauti iki 2007 m. liepos 20 d., turėjo būti ištrinti ne vėliau kaip 2012 m. liepos 20 d. [16] Antros bendros peržiūros ataskaita, p. 10. [17] Antros bendros peržiūros ataskaita, p. 10.